b'\n_START_ARTICLE_\nGlivi\xc4\x8dna bolezen\n_START_SECTION_\nKo\xc5\xbene glivi\xc4\x8dne bolezni\n_START_PARAGRAPH_\nGlivi\xc4\x8dne bolezni ko\xc5\xbee, nohtov ali las povzro\xc4\x8dijo najpogosteje dermatofiti, ki se prena\xc5\xa1ajo neposredno iz \xc4\x8dloveka na \xc4\x8dloveka. Te glivi\xc4\x8dne oku\xc5\xbebe imenujemo dermatofitije. Keratin v ko\xc5\xbei, nohtih in laseh predstavlja hranilo za glive. Na ko\xc5\xbei so vidni obro\xc4\x8di, kjer se pojavlja rde\xc4\x8dina in luske, v sredi pa se ko\xc5\xbea zopet obnovi. Pri ljudeh z neokrnjenim imunskim sistem telo navadno samo premaga dermatofitijo. Za hitrej\xc5\xa1o ozdravitev se uporabljajo kreme s protiglivi\xc4\x8dnimi u\xc4\x8dinkovinami.\n_START_SECTION_\nGlivi\xc4\x8dne bolezni sluznic\n_START_PARAGRAPH_\nPrizadete so lahko tudi sluznice, na primer v ustih, nosu, \xc5\xberelu in na spolovilih. Najpogosteje jih povzro\xc4\x8dajo glive iz rodu kandid, zlasti Candida albicans. Sicer glive iz tega rodu pogosto naseljujejo normalno floro sluznic in ne povzro\xc4\x8dajo bolezni. Nastop mikoze na sluznicah praviloma pomeni oslabitev imunskega sistema. Oku\xc5\xbeba se ka\xc5\xbee kot rde\xc4\x8dina na sluznicah.\n_START_SECTION_\nSistemske glivi\xc4\x8dne bolezni\n_START_PARAGRAPH_\nV tem primeru vstopi povzro\xc4\x8ditelj v \xc4\x8dlove\xc5\xa1ki krvni obtok, najve\xc4\x8dkrat preko plju\xc4\x8d, ter prizadene notranje organe. Gre za zelo resne bolezni, ki jih ste\xc5\xbeka zdravimo in lahko povzro\xc4\x8dijo smrt. Zbolijo ljudje z zelo oslabljenim imunskim sistemom, npr. bolniki po kirur\xc5\xa1kem posegu, presaditvi organov, bolniki z aidsom ... Povzro\xc4\x8ditelji so plesni iz rodu aspergilov, Cryptococcus neoformans ... Nekatere glive pa povzro\xc4\x8dajo bolezni tudi pri sicer zdravih posameznikih, na primer blastomicete in histoplazme.\n_START_SECTION_\nDiagnoza\n_START_PARAGRAPH_\nGlivi\xc4\x8dne bolezni navadno diagnosticirajo z odvzemom vzorca ter kultiviranjem povzro\xc4\x8ditelja na umetnih goji\xc5\xa1\xc4\x8dih, kar je potrebno za identifikacijo povzro\xc4\x8ditelja, a je dolgotrajno in zapleteno. Zato pogosto \xc5\xa1e pred dokon\xc4\x8dno diagnozo zdravnik za\xc4\x8dne z zdravljenjem na osnovi izku\xc5\xa1enj.\n_START_SECTION_\nZdravljenje\n_START_PARAGRAPH_\nZa zdravljenje glivi\xc4\x8dnih bolezni se uporabljajo protiglivi\xc4\x8dna zdravila (antimikotiki). Pri povr\xc5\xa1inskih mikozah obolele predele ma\xc5\xbeemo s kremami, ki vsebujejo antimikotik. Pri oku\xc5\xbebah sluznic se uporabljajo razli\xc4\x8dne farmacevtske oblike, odvisno od tega, katera sluznica je prizadeta (mazila, tablete, sve\xc4\x8dke ...). Pri sistemskih mikozah se dajejo antimikotiki predvsem intravensko.'